               COMISIA EUROPEANĂ
            Bruxelles, 25.5.2018
            COM(2018) 344 final
            2018/0175(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt CETA instituit prin Acordul economic și comercial cuprinzător dintre Canada, pe de o parte, și Uniunea Europeană și statele sale membre, pe de altă parte, în ceea ce privește adoptarea regulamentului de procedură pentru Comitetul mixt CETA și comitetele specializate

               EXPUNERE DE MOTIVE

               1.Obiectul propunerii

                  Prezenta propunere se referă la o decizie de stabilire a poziției care urmează să fie adoptată în numele Uniunii în cadrul Comitetului mixt CETA în legătură cu adoptarea preconizată a Regulamentului de procedură pentru Comitetul mixt CETA și comitetele specializate.

               2.Contextul propunerii

               2.1.Acordul economic și comercial cuprinzător (CETA)

                  Acordul economic și comercial cuprinzător (CETA) între Canada, pe de o parte, și Uniunea Europeană și statele sale membre, pe de altă parte (denumit în continuare „acordul”) are rolul de a pune în aplicare politica comercială comună a Uniunii față de Canada și, în special, de a crea o zonă de liber schimb. Acordul a fost semnat la Bruxelles la data de 30 octombrie 2016
                     1
                  .

                  Acordul se aplică cu titlu provizoriu de la 21 septembrie 2017.

               2.2.Comitetul mixt CETA și comitetele specializate

                  Acordul instituie un Comitet mixt CETA în temeiul articolului 26.1 și comitete specializate în temeiul articolului 26.2. Acestea includ: Comitetul pentru comerțul cu mărfuri, Comitetul pentru agricultură, Comitetul pentru vinuri și băuturi spirtoase și Grupul sectorial mixt pentru produse farmaceutice, Comitetul pentru servicii și investiții, Comitetul mixt pentru recunoașterea reciprocă a calificărilor profesionale, Comitetul mixt de cooperare vamală, Comitetul mixt de gestionare pentru măsuri sanitare și fitosanitare, Comitetul pentru achiziții publice, Comitetul pentru servicii financiare, Comitetul pentru comerț și dezvoltare durabilă, Forumul pentru cooperare în materie de reglementare și Comitetul CETA pentru indicații geografice.

                  Comitetul mixt CETA și comitetele specializate sunt compuse din și prezidate în comun de reprezentanți ai părților. Comitetul mixt CETA este prezidat în comun de ministrul pentru Comerț Internațional din Canada și de membrul Comisiei Europene responsabil pentru comerț, sau de persoane desemnate de aceștia. Noțiunea de „părți” este definită la articolul 1.1 la acord care prevede că „Părți înseamnă, pe de o parte, Uniunea Europeană sau statele sale membre sau Uniunea Europeană și statele sale membre, în funcție de domeniile respective de competență ale acestora care decurg din Tratatul privind Uniunea Europeană și din Tratatul privind funcționarea Uniunii Europene, (denumită în continuare „partea UE”) și, pe de altă parte, Canada.”

                  Comitetul mixt CETA și comitetele specializate sunt responsabile pentru punerea în aplicare și aplicarea acordului în domeniile respective de competență ale acestora. În conformitate cu articolul 26.1 alineatul (5) litera (h), comitetul mixt CETA poate institui alte comitete specializate și dialoguri bilaterale pentru a-l sprijini în îndeplinirea sarcinilor sale. Comitetul mixt CETA și comitetele specializate se întrunesc o dată pe an sau la solicitarea uneia dintre părți.

               2.3.Actul avut în vedere al Comitetului mixt CETA

               Comitetul mixt CETA adoptă o decizie cu privire la adoptarea regulamentului de procedură al Comitetului mixt CETA („actul preconizat”).

                  Scopul actului avut în vedere este adoptarea regulamentului de procedură al Comitetului mixt CETA în conformitate cu articolul 26.1 alineatul (4) litera (d) din acord care prevede că Comitetul mixt CETA adoptă propriul regulament de procedură.

                  Articolul 26.2 alineatul (4) din acord stipulează că comitetele specializate stabilesc și modifică propriile norme procedurale, în cazul în care consideră necesar acest lucru. Având în vedere numărul mare de comitete specializate înființate în temeiul CETA, se propune ca regulamentul de procedură al Comitetul mixt CETA să se aplice comitetelor specializate, mutatis mutandis, cu excepția cazului în care se decide altfel, în conformitate cu articolul 26.2 alineatul (4) din acord.

               3.Poziția care urmează să fie adoptată în numele Uniunii

               Poziția care urmează să fie adoptată în numele Uniunii ar trebui să aibă drept obiectiv adoptarea regulamentului de procedură al Comitetului mixt CETA, astfel cum se prevede în acord.

               4.Temei juridic

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .

               4.1.2.Aplicarea la cazul în discuție

               Comitetul mixt CETA și comitetele specializate sunt organisme instituite prin Acordul economic și comercial cuprinzător dintre Uniunea Europeană și statele sale membre, pe de o parte, și Canada, pe de altă parte (denumit în continuare „acordul”).

               Decizia pe care Comitetul mixt CETA trebuie sa o adopte este obligatorie și nu completează sau modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temei juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului preconizat cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la politica comercială comună și la transportul internațional.

               Prin urmare, temeiul juridic material al deciziei propuse este Tratatul privind funcționarea Uniunii Europene, în special articolele 91, 100 alineatul (2) și 207 alineatul (4).

               4.3.Concluzie

                  Temeiul juridic al deciziei propuse ar trebui să fie articolele 91, 100 alineatul (2) și articolul 207 alineatul (4) din TFUE, coroborate cu articolul 218 alineatul (9) din TFUE.

               5.Publicarea actului avut în vedere

               Se preconizează publicarea deciziei Comitetului mixt CETA, odată ce va fi adoptată.

               2018/0175 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului mixt CETA instituit prin Acordul economic și comercial cuprinzător dintre Canada, pe de o parte, și Uniunea Europeană și statele sale membre, pe de altă parte, în ceea ce privește adoptarea regulamentului de procedură pentru Comitetul mixt CETA și comitetele specializate

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207 alineatul (4), coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Decizia (UE) 2017/37 a Consiliului
                  3
                prevede semnarea, în numele Uniunii Europene, a Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte (denumit în continuare „acordul”). Acordul a fost semnat la data de 30 octombrie 2016.

               (2)Decizia (UE) 2017/38 a Consiliului
                  4
                prevede aplicarea cu titlu provizoriu a acordului, inclusiv înființarea Comitetului mixt CETA și a comitetelor specializate. Acordul este aplicat cu titlu provizoriu începând de la 21 septembrie 2017.

               (3)În temeiul articolului 26.1 alineatul (4) litera (d) din acord, comitetul mixt își adoptă propriul regulament de procedură.

               (4)În conformitate cu articolul 26.2 alineatul (4) din acord, comitetele specializate stabilesc și modifică propriile norme procedurale, în cazul în care consideră necesar acest lucru.

               (5)Comitetul mixt CETA, în cursul primei sale reuniuni, adoptă propriul regulament de procedură, astfel cum se prevede în acord.

               (6)Cu excepția cazului în care se decide altfel, în conformitate cu articolul 26.2 alineatul (4) din acord, regulamentul de procedură se aplică mutatis mutandis comitetelor specializate.

               (7)Prin urmare, este oportun să se stabilească poziția care urmează să fie adoptată, în numele Uniunii, în cadrul Comitetului mixt CETA pe baza proiectului de decizie anexat al Comitetului mixt CETA privind regulamentul său de procedură pentru a asigura punerea în aplicare eficientă a acordului,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul primei reuniuni a Comitetului mixt CETA instituit prin Acordul economic și comercial cuprinzător dintre Canada, pe de o parte, și Uniunea Europeană și statele sale membre, pe de altă parte, în ceea ce privește adoptarea regulamentului de procedură pentru Comitetul mixt CETA și comitetele specializate se bazează pe proiectul de decizie a Comitetului mixt CETA anexat la prezenta decizie.

               Articolul 2

               După adoptare, decizia Comitetului mixt CETA se publică în Jurnalul Oficial al Uniunii Europene.

               Articolul 3

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        JO L 11, 14.1.2017, p. 1.

                     (2)

                        Hotărârea Curții de Justiție din 7 octombrie 2014, Germania / Consiliu, C-399/12, ECLI: UE: C: 2014: 2258, punctele 61-64.

                     (3)

                        JO L 11, 14.1.2017, p. 1.

                     (4)

                        JO L 11, 14.1.2017, p. 1080.

    ---documentbreak---

               COMISIA EUROPEANĂ
            Bruxelles,25.5.2018
            COM(2018) 344 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată, în numele Uniunii Europene, în cadrul Comitetului mixt CETA instituit prin Acordul economic și comercial cuprinzător dintre Canada, pe de o parte, și Uniunea Europeană și statele sale membre, pe de altă parte, în ceea ce privește adoptarea regulamentului de procedură pentru Comitetul mixt CETA și comitetele specializate

               ANEXĂ

               DECIZIA NR. […/2018]
                  A COMITETULUI MIXT CETA

               din...

               de adoptare a propriului regulament de procedură
                  și a regulamentului de procedură al comitetelor specializate

               COMITETUL MIXT CETA,

               având în vedere Acordul economic și comercial cuprinzător (CETA) între Canada, pe de o parte, și Uniunea Europeană și statele sale membre, pe de altă parte, în special articolul 26.1 alineatul (4) litera (d) și articolul 26.2 alineatul (4),

               întrucât:

               1.În conformitate cu articolul 30.7 alineatul (3) din acord, anumite părți ale acestuia au fost aplicate cu titlu provizoriu de la 21 septembrie 2017;

               2.În temeiul articolului 26.1 alineatul (4) litera (d) din acord, Comitetul mixt CETA adoptă propriul regulament de procedură;

               3.În conformitate cu articolul 26.2 alineatul (4) din acord, comitetele specializate stabilesc și modifică propriile norme procedurale, în cazul în care consideră necesar acest lucru;

               DECIDE:

               Se adoptă Regulamentul de procedură al Comitetului mixt CETA și al comitetelor specializate, astfel cum este prevăzut în prezenta anexă.

               Adoptat la …, ….

                        Pentru Comitetul mixt CETA

                        Copreședinții

               ANEXĂ

               REGULAMENT DE PROCEDURĂ AL COMITETULUI MIXT CETA

               Articolul 1

               Componență și președinție

               1.Comitetul mixt CETA instituit în conformitate cu articolul 26.1 din Acordul economic și comercial cuprinzător (CETA) între Canada, pe de o parte, și Uniunea Europeană și statele membre ale acesteia, pe de altă parte, (denumit în continuare „acordul”) îndeplinește sarcinile prevăzute la articolul 26.1 din acord, își asumă responsabilitatea pentru punerea în aplicare și aplicarea corectă a acordului și contribuie la realizarea obiectivelor sale generale.

               2.În conformitate cu articolul 26.1 alineatul (1) din acord, Comitetul mixt CETA este compus din reprezentanți ai părților la acord și este prezidat în comun de ministrul pentru Comerț Internațional din Canada și de membrul Comisiei Europene responsabil pentru comerț. Copreședinții pot fi reprezentați de persoane desemnate în acest scop, astfel cum se prevede la articolul 26.1 alineatul (1) din acord.

               3.Părțile din prezentul regulament de procedură sunt cele definite la articolul 1.1 din acord.

               Articolul 2

               Reprezentarea

               1.Fiecare parte la acord va notifica celeilalte părți o listă cu reprezentanții săi în Comitetul mixt CETA. Lista va fi gestionată și actualizată de către secretariatul Comitetului mixt CETA.

               2.În cazul în care nu poate participa la o reuniune, un copreședinte al Comitetului mixt CETA poate fi reprezentat de o persoană desemnată de acesta. Copreședintele sau persoana desemnată de acesta va informa, în scris, celălalt copreședinte și punctul de contact desemnat relevant cu cât mai mult timp înainte de reuniune.

               3.Persoana desemnată de copreședintele Comitetului mixt CETA va exercita drepturile copreședintelui respectiv în măsura în care a fost desemnat. În prezentul regulament de procedură, referirile ulterioare la reprezentanți și la copreședinți se vor înțelege ca incluzând în același timp și persoanele desemnate de aceștia.

               Articolul 3

               Secretariatul Comitetului mixt CETA

               Punctele de contact CETA desemnate de părțile la acord în conformitate cu articolul 26.5 din acord vor constitui secretariatul Comitetului mixt CETA.

               Articolul 4

               Reuniunile

               1.În conformitate cu articolul 26.1 alineatul (2) din acord, Comitetul mixt CETA se reunește o dată pe an sau la cererea uneia dintre părțile la acord. Reuniunile vor avea loc alternativ la Bruxelles și Ottawa, cu excepția cazului în care copreședinții decid altfel.

               2.În conformitate cu articolul 26.6 alineatul (1) din acord, reuniunile Comitetului mixt CETA pot avea loc prin videoconferință sau prin teleconferință.

               3.Fiecare reuniune a Comitetului mixt CETA va fi convocată de secretariatul Comitetului mixt CETA la data și la locul convenite de către părțile la acord. În conformitate cu articolul 26.6 alineatul (2), părțile la acord se angajează să se reunească în termen de 30 de zile după ce o parte primește o cerere de reuniune de la cealaltă parte la acord.

               Articolul 5

               Delegare

               Reprezentanții Comitetului mixt CETA pot fi însoțiți de funcționari publici. Înaintea fiecărei reuniuni, copreședinții Comitetului CETA vor fi informați cu privire la componența prevăzută a delegației fiecărei părți la acord.

               Articolul 6

               Documente

               În cazul în care deliberările Comitetului mixt CETA se întemeiază pe documente justificative scrise, secretariatul Comitetului mixt CETA le va numerota și le va transmite ca documente ale Comitetului mixt CETA.

               Articolul 7

               Corespondența

               1.Corespondența adresată copreședinților Comitetului mixt CETA va fi transmisă secretariatului Comitetului mixt CETA pentru a fi difuzată, după caz, reprezentanților Comitetului mixt CETA.

               2.Corespondența adresată copreședinților Comitetului mixt CETA va fi transmisă destinatarilor de către secretariatul Comitetului mixt CETA și va fi numerotată și transmisă, atunci când este cazul, reprezentanților Comitetului mixt CETA.

               Articolul 8

               Ordinea de zi a reuniunilor

               1.Secretariatul Comitetului mixt CETA va stabili, pentru fiecare reuniune, o ordine de zi provizorie. Aceasta se va transmite, împreună cu documentele relevante, reprezentanților Comitetului mixt CETA, inclusiv copreședinților, cel târziu cu 10 zile calendaristice înainte de începerea reuniunii.

               2.Ordinea de zi provizorie va cuprinde punctele cu privire la care secretariatul Comitetului mixt CETA a primit, din partea unei părți la acord, o cerere de înscriere pe ordinea de zi, împreună cu documentele relevante, cel târziu cu 14 zile înainte de începerea reuniunii.

               3.Copreședinții Comitetului mixt CETA vor face publică o versiune aprobată de ambele părți a agendei provizorii a Comitetului mixt CETA înainte de reuniune, sub rezerva aplicării articolului 26.4 din acord.

               4.Ordinea de zi va fi adoptată de Comitetul mixt CETA la începutul fiecărei reuniuni. Pe ordinea de zi se pot înscrie și alte puncte pe lângă cele care figurează pe ordinea de zi provizorie, dacă părțile convin astfel.

               5.Copreședinții Comitetului mixt CETA pot, de comun acord, invita observatori, inclusiv reprezentanți ai altor organisme ale părților la acord sau experți independenți să participe la reuniunile Comitetului pentru a furniza informații cu privire la subiecte specifice.

               6.Copreședinții Comitetului mixt CETA pot, de comun acord, să reducă sau să majoreze termenele indicate la alineatele (1) și (2), pentru a ține cont de cerințele unui caz particular.

               Articolul 9

               Procese-verbale

               1.Secretariatul Comitetului mixt CETA redactează proiectul de proces-verbal al fiecărei reuniuni, în mod normal în termen de 21 de zile de la încheierea reuniunii, cu excepția cazului în care se decide altfel de comun acord.

               2.Ca regulă generală, procesul-verbal va rezuma fiecare punct de pe ordinea de zi, specificând, dacă este cazul:

               (a)documentele prezentate Comitetului Mixt CETA;

               (b)orice declarație a cărei înscriere în procesul-verbal a fost solicitată de către un membru al Comitetului mixt CETA; precum și

               (c)deciziile adoptate, recomandările făcute, declarațiile convenite și concluziile operaționale adoptate cu privire la puncte specifice.

               3.Procesul-verbal va cuprinde o listă cu numele, funcțiile și afilierile tuturor persoanelor care au participat la reuniuni în orice calitate.

               4.Procesul-verbal se aprobă în scris de către copreședinți în termen de 28 de zile de la data reuniunii sau la orice altă dată decisă de părțile la acord. Odată aprobat, două copii ale procesului-verbal vor fi semnate de punctele de contact ale secretariatului Comitetului mixt CETA, iar fiecare dintre părțile la acord va primi o copie originală a acestor documente. Părțile pot decide că semnarea și schimbul de copii electronice satisfac această cerință. Copii ale proceselor-verbale semnate vor fi transmise reprezentanților Comitetului mixt CETA.

               5.Secretariatul Comitetului mixt CETA va pregăti, de asemenea, un rezumat scurt și general al procesului-verbal. Odată ce copreședinții Comitetului mixt au aprobat textul rezumatului, aceștia îl vor face public sub rezerva aplicării articolului 26.4 din acord.

               Articolul 10

               Decizii și recomandări

               1.Comitetul mixt CETA ia decizii în ceea ce privește toate aspectele prevăzute în acord și poate, de asemenea, formula recomandări adecvate. Comitetul mixt CETA acționează de comun acord, în conformitate cu articolul 26.3 alineatul (3) din acord.

               2.În perioada dintre reuniuni, Comitetul mixt CETA poate adopta decizii sau recomandări printr-o procedură scrisă, în cazul în care părțile la acord iau decizii de comun acord. În acest sens, textul propunerii va fi transmis în scris de la copreședinți către reprezentanții Comitetului mixt CETA în conformitate cu articolul 7, cu un termen în care membrii vor face cunoscute orice preocupări sau modificări pe care doresc le efectueze. Propunerile adoptate vor fi comunicate în conformitate cu articolul 7, după expirarea termenului și înregistrarea acestora în procesul-verbal al următoarei reuniuni.

               3.În cazul în care Comitetul mixt CETA este împuternicit în temeiul acordului să adopte decizii, recomandări sau interpretări, astfel de acte poartă titlul de „decizie”, respectiv, „recomandare” sau „interpretare”. Secretariatul Comitetului mixt CETA va atribui fiecărei decizii, recomandări sau interpretări un număr de ordine, data adoptării și o descriere a obiectului acestora. Fiecare decizie va preciza data intrării sale în vigoare.

               4.Fiecare decizie, recomandare sau interpretare va fi semnată de copreședinții Comitetului mixt CETA.

               5.Părțile la acord vor asigura publicarea deciziilor, recomandărilor sau interpretărilor adoptate de Comitetul mixt CETA, sub rezerva articolului 26.4 din acord.

               6.În cazul deciziilor Comitetului mixt CETA de modificare a protocoalelor și a anexelor la acord în temeiul articolului 30.2 alineatul (2) din acord, toate versiunile lingvistice sunt în egală măsură autentice, astfel cum se prevede la articolul 30.11 din acord.

               Articolul 11

               Publicitate și confidențialitate

               1.Reuniunile Comitetului mixt CETA nu vor fi deschise publicului, cu excepția cazului în care acordul prevede altfel sau copreședinții decid altfel.

               2.Atunci când o parte la acord transmite Comitetului mixt CETA sau oricărui alt comitet specializat sau organism instituit în temeiul acordului informații considerate confidențiale sau protejate împotriva divulgării în conformitate cu legile și reglementările sale, cealaltă parte la acord trebuie să trateze respectivele informații ca fiind confidențiale, în conformitate cu articolul 26.4 din acord.

               Articolul 12

               Limbi

               1.Limbile oficiale ale Comitetului mixt CETA sunt limbile oficiale ale părților la acord.

               2.Limbile de lucru ale Comitetului mixt CETA sunt engleza și franceza. Cu excepția unei decizii contrare a copreședinților, Comitetul mixt CETA își va baza în mod obișnuit deliberările pe documentele redactate în aceste limbi.

               Articolul 13

               Cheltuieli

               1.Fiecare parte la acord va suporta orice cheltuieli rezultate în urma participării sale la reuniunile Comitetului mixt CETA.

               2.Cheltuielile aferente organizării reuniunilor și reproducerii documentelor vor fi suportate de partea la acord care găzduiește reuniunea.

               3.Cheltuielile legate de interpretarea din și în limbile de lucru ale Comitetului mixt CETA din cadrul reuniunilor vor fi suportate de partea la acord care găzduiește reuniunea. În cazul în care una dintre părțile la acord solicită interpretarea și traducerea din sau într-o altă limbă, în afară de limbile de lucru menționate la articolul 12, va suporta cheltuielile pentru aceste servicii.

               Articolul 14

               Comitetele specializate și alte organisme

               1.În conformitate cu articolul 26.1 alineatul (4) litera (b) din acord, Comitetul mixt CETA supraveghează activitatea tuturor comitetelor specializate și a altor organisme înființate în temeiul acordului.

               2.Comitetul mixt CETA va fi informat în scris despre punctele de contact desemnate de comitetele specializate sau de alte organisme înființate în temeiul acordului. Întreaga corespondență, toate documentele și comunicările relevante între punctele de contact ale fiecărui comitet specializat privind punerea în aplicare a acordului se transmit simultan secretariatului Comitetului mixt CETA.

               3.În conformitate cu articolul 26.2 alineatul (6), comitetele specializate informează Comitetul mixt CETA cu privire la rezultatele și concluziile fiecărei reuniuni.

               4.Cu excepția cazului în care se decide altfel, în conformitate cu articolul 26.2 alineatul (4) din acord, prezentul regulament de procedură se aplică mutatis mutandis comitetelor specializate și altor organisme înființate în temeiul acordului.


               COMISIA EUROPEANĂ
            Bruxelles, 25.5.2018
            COM(2018) 333 final
            2018/0167(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene,în cadrul Comitetului mixt al SEE, cu privire la modificarea Protocolului 31 la Acordul privind SEE în ceea ce privește cooperarea în domenii specifice în afara celor patru libertăți(Linia bugetară 02.03.01 „Piața internă” și linia bugetară 02.03.04 „Instrumente pentru guvernanța pieței interne”)
            (Text cu relevanță pentru SEE)

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Pentru a asigura securitatea juridică și omogenitatea necesare pieței interne, Comitetul mixt al SEE trebuie să încorporeze în Acordul privind SEE toată legislația relevantă a UE cât mai curând posibil după adoptarea acesteia și, de asemenea, să permită statelor AELS care fac parte din SEE să participe la acțiunile sau la programele UE cu relevanță pentru SEE.

                  Proiectul de decizie a Comitetului mixt al SEE (anexat la propunerea de decizie a Consiliului) vizează modificarea Protocolului 31 la Acordul privind SEE în ceea ce privește cooperarea în domenii specifice în afara celor patru libertăți, cu scopul de a permite statelor AELS care fac parte din SEE (Norvegia, Islanda și Liechtenstein) să participe la acțiunile Uniunii aferente liniei bugetare 02.03.01 „Piața internă” și liniei bugetare 02.03.04 „Instrumente pentru guvernanța pieței interne” introduse în bugetul general al Uniunii Europene pentru exercițiul financiar 2018.

               •Coerența cu dispozițiile existente în domeniul de politică vizat

                  Proiectul anexat de decizie a Comitetului mixt este în concordanță deplină cu scopul Acordului privind SEE de a promova consolidarea continuă și echilibrată a relațiilor comerciale și economice dintre părțile contractante în condiții concurențiale egale și cu respectarea acelorași norme, în scopul creării unui spațiu economic european omogen.

               •Coerența cu alte politici ale Uniunii

                  Decizia Comitetului mixt este, de asemenea, în concordanță cu alte politici ale Uniunii, în special prin obiectivul său de a proteja omogenitatea pieței interne a UE.

               2.TEMEI JURIDIC, SUBSIDIARITATE ȘI PROPORȚIONALITATE

               •Temeiul juridic

               Articolul 1 alineatul (3) din Regulamentul (CE) nr. 2894/94 al Consiliului
                  1
                privind normele de punere în aplicare a Acordului privind SEE prevede stabilirea de către Consiliu, pe baza unei propuneri a Comisiei, a poziției care urmează să fie adoptată în numele Uniunii cu privire la astfel de decizii.

               În cooperare cu SEAE, Comisia prezintă proiectul de decizie a Comitetului mixt al SEE în vederea adoptării de către Consiliu ca poziție a Uniunii. Comisia speră să poată prezenta acest document în cel mai scurt timp, în cadrul Comitetului mixt al SEE.

               •Subsidiaritatea (în cazul competențelor neexclusive)

               Propunerea respectă principiul subsidiarității din motivul expus mai jos.

               Obiectivul prezentei propuneri, și anume asigurarea omogenității pieței interne, nu poate fi realizat în mod suficient de către statele membre și, prin urmare, având în vedere efectele sale, poate fi mai bine realizat la nivelul Uniunii.

               •Proporționalitatea

                  În conformitate cu principiul proporționalității, propunerea nu depășește ceea ce este necesar în vederea atingerii obiectivului său, și anume asigurarea omogenității pieței interne.

               •Alegerea instrumentului

                  În conformitate cu articolul 98 din Acordul privind SEE, instrumentul ales este o decizie a Comitetului mixt al SEE. Comitetul mixt al SEE asigură punerea în aplicare și funcționarea eficace a Acordului privind SEE. În acest sens, ia decizii în cazurile prevăzute de acest acord.

               3.IMPLICAȚII BUDGETARE

                  Statele AELS care fac parte din SEE contribuie din punct de vedere financiar la linia bugetară 02.03.01 „Piața internă” și la linia bugetară 02.03.04 „Instrumente pentru guvernanța pieței interne”. Suma exactă va fi stabilită în conformitate cu dispozițiile Acordului privind SEE, după adoptarea prezentului proiect de decizie a Consiliului.

               4.ALTE ELEMENTE

               În conformitate cu politica bugetară a UE, participarea la o activitate a UE nu poate avea loc decât după achitarea contribuției financiare corespunzătoare. Cu toate acestea, conform Protocolului 32 la Acordul privind SEE, contribuția financiară anuală din partea statelor AELS care fac parte din SEE sosește în fiecare an până în data de 31 august, în urma solicitării de fonduri din partea UE care este lansată de Comisia Europeană și transmisă statelor AELS care fac parte din SEE până la data de 15 august.

               Prin urmare, pentru a acoperi perioada cuprinsă între ianuarie și august, proiectul de decizie a Comitetului mixt se aplică retroactiv, începând cu luna ianuarie. În acest mod se asigură continuitatea cooperării de-a lungul întregului an calendaristic, astfel cum se prevede în Acordul privind SEE.

               Caracterul retroactiv nu aduce atingere drepturilor și obligațiilor persoanelor vizate și respectă principiul încrederii legitime.

               2018/0167 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene,
                  în cadrul Comitetului mixt al SEE, cu privire la modificarea Protocolului 31 la Acordul privind SEE în ceea ce privește cooperarea în domenii specifice în afara celor patru libertăți

                  (Linia bugetară 02.03.01 „Piața internă” și linia bugetară 02.03.04 „Instrumente pentru guvernanța pieței interne”)

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9),

               având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European
                  2
               , în special articolul 1 alineatul (3),

               având în vedere propunerea Comisiei Europene,

               întrucât:

               (1)Acordul privind Spațiul Economic European
                  3
                („Acordul privind SEE”) a intrat în vigoare la 1 ianuarie 1994.

               (2)În temeiul articolului 98 din Acordul privind SEE, Comitetul mixt al SEE poate decide să modifice, între altele, Protocolul 31 la Acordul privind SEE.

               (3)Protocolul 31 la Acordul privind SEE conține dispoziții referitoare la cooperarea în domenii specifice în afara celor patru libertăți.

               (4)Este oportun să se continue cooperarea dintre părțile contractante la Acordul privind SEE în cadrul acțiunilor Uniunii finanțate din bugetul general al Uniunii Europene cu privire la funcționarea și dezvoltarea pieței interne a bunurilor și serviciilor și la instrumentele pentru guvernanța pieței interne.

               (5)Prin urmare, Protocolul 31 la Acordul privind SEE ar trebui modificat pentru ca această cooperare extinsă să poată fi realizată începând cu 1 ianuarie 2018.

               (6)În consecință, poziția Uniunii în cadrul Comitetului mixt al SEE ar trebui să se bazeze pe proiectele de decizii atașate,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul Comitetului mixt al SEE, cu privire la propunerea de modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți se bazează pe proiectul de decizie a Comitetului mixt al SEE atașat la prezenta decizie.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        JO L 305, 30.11.1994, p. 6-8.

                     (2)

                        JO L 305, 30.11.1994, p. 6.

                     (3)

                        JO L 1, 3.1.1994, p. 3.

    ---documentbreak---

               COMISIA EUROPEANĂ
            Bruxelles,25.5.2018
            COM(2018) 333 final
            ANEXĂ
            la
            Propunerea de decizie a Consiliului
            privind poziția care urmează să fie adoptată, în numele Uniunii Europene,în cadrul Comitetului mixt al SEE, cu privire la modificarea Protocolului 31 la Acordul privind SEE în ceea ce privește cooperarea în domenii specifice în afara celor patru libertăți(Linia bugetară 02.03.01 „Piața internă” și linia bugetară 02.03.04 „Instrumente pentru guvernanța pieței interne”)

               ANEXĂ
               DECIZIA NR. …/2018 A COMITETULUI MIXT AL SEE
                  din
                  de modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți

               COMITETUL MIXT AL SEE,

               având în vedere Acordul privind Spațiul Economic European („Acordul privind SEE”), în special articolele 86 și 98,

               întrucât:

               (1)Este oportun să se continue cooperarea dintre părțile contractante la Acordul privind SEE în cadrul acțiunilor Uniunii finanțate din bugetul general al Uniunii Europene cu privire la funcționarea și dezvoltarea pieței interne a bunurilor și serviciilor și la instrumentele pentru guvernanța pieței interne.

               (2)Prin urmare, Protocolul 31 la Acordul privind SEE ar trebui modificat pentru ca această cooperare extinsă să poată fi realizată începând cu 1 ianuarie 2018,

               ADOPTĂ PREZENTA DECIZIE:

               Articolul 1

               Articolul 7 din Protocolul 31 la Acordul privind SEE se modifică după cum urmează:

               1.la alineatul (12), textul „și 2017” se înlocuiește cu textul „2017 și 2018”;

               2.la alineatul (14), textul „exercițiul financiar 2017” se înlocuiește cu textul „exercițiile financiare 2017 și 2018”.

               Articolul 2

               Prezenta decizie intră în vigoare în ziua următoare datei la care s-a efectuat ultima notificare prevăzută la articolul 103 alineatul (1) din Acordul privind SEE*.

                  1Se aplică de la 1 ianuarie 2018.

               Articolul 3

               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles,

                     Pentru Comitetul mixt al SEE

                     Președintele

                     Secretarii
                     Comitetului mixt al SEE

                     (1)
                  * [Nu au fost semnalate obligații constituționale.] [Au fost semnalate obligații constituționale.]


               COMISIA EUROPEANĂ
            Bruxelles, 23.5.2018
            COM(2018) 280 final
            Propunere de
            DECIZIE A PARLAMENTULUI EUROPEAN ȘI A CONSILIULUI
            privind mobilizarea Instrumentului de flexibilitate pentru finanțarea măsurilor bugetare imediate care au drept scop să răspundă provocărilor actuale legate de migrație, de fluxurile de refugiați și de amenințările la adresa securității, precum și pentru finanțarea extinderii Programului de sprijin pentru reforme structurale

               EXPUNERE DE MOTIVE

               Regulamentul (UE, EURATOM) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  1
                permite mobilizarea Instrumentului de flexibilitate în vederea finanțării de cheltuieli identificate precis, care nu ar putea fi finanțate în limitele plafoanelor disponibile pentru una sau mai multe rubrici ale cadrului financiar multianual.

               În conformitate cu articolul 11 din Regulamentul nr. 1311/2013 al Consiliului și cu punctul 12 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  2
               , după ce a examinat toate posibilitățile de realocare a creditelor și a epuizat marjele nealocate de la rubricile de cheltuieli Coeziunea economică, socială și teritorială (rubrica 1b) și Securitate și cetățenie (rubrica 3), Comisia propune mobilizarea Instrumentului de flexibilitate în 2019. Suma anuală disponibilă este de 600 de milioane EUR (la prețurile din 2011), care corespunde sumei de 703 milioane EUR în prețuri curente. În plus, sunt disponibile 520 de milioane EUR în partea corespunzătoare exercițiului 2018.

               Această mobilizare vizează suma de 927,5 milioane EUR peste plafonul de la rubrica 3 a cadrului financiar multianual și are drept scop finanțarea sprijinului pentru măsurile de gestionare a crizei privind migrația, refugiații și securitatea. În plus, se propune mobilizarea sumei de 38,1 milioane EUR peste plafonul de la rubrica 1b în scopul de a oferi finanțare pentru extinderea Programului de sprijin pentru reforme structurale.

               Creditele de plată orientative aferente mobilizării propuse a Instrumentului de flexibilitate au fost calculate pe baza normelor aplicabile prefinanțării, verificării și închiderii conturilor aferente prefinanțării și plăților finale pentru diversele tipuri de acțiuni care trebuie finanțate și sunt prezentate în tabelul de mai jos:

               (în milioane EUR, în prețuri curente)

                        Anul

                        Credite de plată aferente mobilizării Instrumentului de flexibilitate în 2019

                        2019

                        486,6

                        2020

                        194,7

                        2021

                        116,1

                        2022

                        116,9

                        2023

                        51,3

                        Total

                        965,6

               Propunere de

               DECIZIE A PARLAMENTULUI EUROPEAN ȘI A CONSILIULUI

               privind mobilizarea Instrumentului de flexibilitate pentru finanțarea măsurilor bugetare imediate care au drept scop să răspundă provocărilor actuale legate de migrație, de fluxurile de refugiați și de amenințările la adresa securității, precum și pentru finanțarea extinderii Programului de sprijin pentru reforme structurale

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  3
               , în special punctul 12,

               având în vedere propunerea Comisiei Europene,

               întrucât:

               (1)Instrumentul de flexibilitate este destinat să permită finanțarea cheltuielilor identificate precis, care nu au putut fi finanțate în limitele plafoanelor disponibile pentru una sau mai multe alte rubrici.

               (2)Plafonul aplicabil sumei anuale disponibile pentru Instrumentul de flexibilitate este de 600 000 000 EUR (la prețurile din 2011), astfel cum se prevede la articolul 11 din Regulamentul (UE, Euratom) nr. 1311/2013 al Consiliului
                  4
               .

               (3)Pentru a aborda provocările actuale legate de migrație, de fluxurile de refugiați și de amenințările la adresa securității și pentru a permite extinderea Programului de sprijin pentru reforme structurale, este necesar să se mobilizeze urgent sume suplimentare importante în vederea finanțării acestor măsuri.

               (4)În urma examinării tuturor posibilităților de realocare a creditelor sub plafoanele de cheltuieli de la rubrica 3 (Securitate și cetățenie) și de la rubrica 1b (Coeziunea economică, socială și teritorială), este necesar să se mobilizeze Instrumentul de flexibilitate pentru a completa finanțarea disponibilă în bugetul general al Uniunii pentru exercițiul financiar 2019, peste plafonul de la rubrica 3, cu suma de 927 518 138 EUR, pentru finanțarea unor măsuri în domeniul migrației, al refugiaților și al securității, și peste plafonul de la rubrica 1b, cu suma de 38 069 903 EUR, pentru a furniza finanțarea suplimentară necesară pentru extinderea Programului de sprijin pentru reforme structurale
                  5
               .

               (5)Pe baza profilului de plată preconizat, creditele de plată aferente mobilizării Instrumentului de flexibilitate ar trebui să fie distribuite pe mai multe exerciții financiare.

               (6)Pentru a permite utilizarea rapidă a fondurilor, prezenta decizie ar trebui să se aplice de la începutul exercițiului financiar 2019,

               ADOPTĂ PREZENTA DECIZIE:

               Articolul 1

               (1)În cadrul bugetului general al Uniunii pentru exercițiul financiar 2019, se mobilizează Instrumentul de flexibilitate pentru a se aloca suma de 927 518 138 EUR cu titlu de credite de angajament înscrise la rubrica 3 (Securitate și cetățenie) și suma de 38 069 903 EUR cu titlu de credite de angajament înscrise la rubrica 1b (Coeziunea economică, socială și teritorială).

               Sumele menționate la primul paragraf sunt utilizate pentru a finanța măsuri menite să răspundă provocărilor actuale legate de migrație, de fluxurile de refugiați și de amenințările la adresa securității, precum și pentru finanțarea extinderii Programului de sprijin pentru reforme structurale.

               (2)Pe baza profilului de plată preconizat, creditele de plată aferente mobilizării Instrumentului de flexibilitate sunt estimate după cum urmează:

               (a)486 597 803 EUR în 2019;

               (b)194 720 174 EUR în 2020;

               (c)116 110 590 EUR în 2021;

               (d)116 871 924 EUR în 2022;

               (e)51 287 550 EUR în 2023.

               Cuantumurile specifice ale creditelor de plată pentru fiecare exercițiu financiar se autorizează în conformitate cu procedura bugetară anuală.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene.

               Se aplică de la 1 ianuarie 2019.

               Adoptată la Bruxelles,

                  Pentru Parlamentul European,
                        Pentru Consiliu,

                  Președintele
                        Președintele

                     (1)

                        JO L347, 20.12.2013, p. 884.

                     (2)

                        JO C 373, 20.12.2013, p. 1.

                     (3)

                        JO C 373, 20.12.2013, p. 1.

                     (4)

                        Regulamentul (UE, Euratom ) nr . 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014 - 2020 (JO L 347, 20.12.2013, p. 884).

                     (5)

                        COM(2017) 825, 6.12.2017.


               COMISIA EUROPEANĂ
            Bruxelles, 31.5.2018
            COM(2018) 359 final
            2018/0192(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul comitetului mixt instituit prin Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră în ceea ce privește adoptarea regulamentului său de procedură
            (Text cu relevanță pentru SEE)

               EXPUNERE DE MOTIVE

               1.Obiectul propunerii

               Prezenta propunere vizează o decizie de stabilire a poziției care urmează să fie adoptată în numele Uniunii în cadrul comitetului mixt instituit prin Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră în ceea ce privește adoptarea preconizată a regulamentului său de procedură.

               2.Contextul propunerii

               2.1.Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră

               Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră (denumit în continuare „acordul”) vizează să creeze o legătură între sistemul UE de comercializare a certificatelor de emisii (EU ETS) și cel elvețian, permițând ca certificatele emise într-unul dintre cele două sisteme să fie comercializate și utilizate pentru asigurarea conformității în cadrul celuilalt sistem, ceea ce ar spori posibilitățile de a atenua schimbările climatice. Acordul a fost semnat la 23 noiembrie 2017 și va intra în vigoare la 1 ianuarie, după efectuarea de către părți a schimbului de instrumente de ratificare sau de aprobare. Cu toate acestea, în acord se prevede faptul că articolele 11-13 se aplică cu titlu provizoriu începând de la data semnării acordului.

               2.2.Comitetul mixt

               Comitetul mixt instituit prin articolul 12 din acord răspunde de administrarea acordului și asigură punerea în aplicare a acestuia. Comitetul mixt poate decide să adopte noi anexe la acord sau să le modifice pe cele existente. De asemenea, comitetul poate analiza modificarea articolelor acordului, poate facilita schimbul de opinii privind legislația părților și poate efectua reexaminări ale acordului.

               Comitetul mixt este un organ bilateral compus din reprezentanți ai părților (UE și Elveția). Deciziile luate de comitetul mixt necesită acordul ambelor părți.

               2.3.Actul avut în vedere spre adoptare de comitetul mixt

               În cursul primei sale reuniuni, din data de 27 iunie 2018, comitetul mixt trebuie să își adopte regulamentul de procedură.

               Scopul actului avut în vedere este de a stabili normele pe baza cărora comitetul mixt ar trebui să funcționeze și să își îndeplinească sarcinile.

               Conform articolului 12 alineatul (4) din acord, comitetul mixt își adoptă regulamentul de procedură.

               3.Poziția care urmează să fie adoptată în numele Uniunii

               Prezenta propunere stabilește poziția Uniunii în ceea ce privește adoptarea regulamentului de procedură pe baza căruia va funcționa comitetul mixt. Proiectul de regulament de procedură cuprinde dispoziții standard care reglementează funcționarea comitetului și care se referă la: componența acestuia, funcțiile președinției și ale secretariatului, reuniunile care trebuie organizate, stabilirea ordinii de zi, luarea deciziilor etc. De asemenea, acesta prevede posibilitatea creării de grupuri de lucru, în conformitate cu articolul 12 alineatul (5) din acord.

               Adoptarea regulamentului de procedură al comitetului mixt este necesară pentru ca acesta să inițieze pregătirile pentru punerea în aplicare a acordului. Acest lucru va permite efectuarea demersurilor practice necesare pentru a transforma în realitate legătura dintre cele două scheme de comercializare a certificatelor de emisii.

               Dezvoltarea unei piețe internaționale a carbonului cu o bună funcționare, prin crearea, pe baza unei abordări ascendente, a unei legături între schemele de comercializare a certificatelor de emisii, reprezintă un obiectiv de politică pe termen lung al UE și al comunității internaționale, în special ca un mijloc de realizare a obiectivelor în materie de climă ale Acordului de la Paris. În acest sens, articolul 25 din Directiva de instituire a schemei UE de comercializare a certificatelor de emisii (EU ETS) permite crearea unei legături între EU ETS și alte scheme de comercializare a certificatelor de emisii, cu condiția ca acestea să fie obligatorii, să aibă un plafon de emisii absolut și să fie compatibile, așa cum este cazul sistemului elvețian. În scopul asigurării compatibilității permanente dintre sistemul EU ETS și sistemul ETS elvețian, comitetul mixt ar trebui să înceapă să lucreze la punerea în aplicare a acordului.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea în cazul în discuție

               Comitetul mixt este un organism instituit printr-un acord, și anume Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră.

               Actul pe care comitetul mixt este invitat să îl adopte este un act cu efecte juridice. Actul avut în vedere are efecte juridice, deoarece va determina normele aplicabile comitetului mixt, organismul care administrează acordul și care poate lua decizii cu privire la adoptarea de anexe noi sau la modificarea celor existente.

               Actul avut în vedere nu completează și nu schimbă cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea în cazul în discuție

               Obiectivul principal și conținutul actului avut în vedere se referă la mediu.

               Prin urmare, temeiul juridic material al deciziei propuse este articolul 191 din TFUE.

               4.3.Concluzie

               Temeiul juridic al deciziei propuse ar trebui să fie articolul 191 din TFUE coroborat cu articolul 218 alineatul (9) din TFUE.

               2018/0192 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul comitetului mixt instituit prin Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră în ceea ce privește adoptarea regulamentului său de procedură

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 191 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră (denumit în continuare „acordul”) a fost semnat la 23 noiembrie 2017.

               (2)În temeiul articolului 22 din acord, înainte de intrarea în vigoare a acordului, articolele 11-13 se aplică cu titlu provizoriu începând de la data semnării acestuia.

               (3)În temeiul articolului 12 din acord, comitetul mixt își adoptă regulamentul de procedură în cadrul primei sale reuniuni, din 27 iunie 2018.

               (4)Este oportun să se stabilească poziția care urmează să fie adoptată în numele Uniunii în cadrul comitetului mixt, întrucât regulamentul de procedură va determina funcționarea acestui organism responsabil cu administrarea acordului și asigurarea punerii în aplicare a acestuia,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii Europene în cadrul primei reuniuni a comitetului mixt instituit prin Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră în ceea ce privește adoptarea regulamentului său de procedură se bazează pe proiectul de decizie a comitetului mixt anexat la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Hotărârea Curții de Justiție din 7 octombrie 2014, Germania/Consiliul, Cauza C-399/12, ECLI:EU:C:2014:2258, punctele 61-64.

    ---documentbreak---

               COMISIA EUROPEANĂ
            Bruxelles,31.5.2018
            COM(2018) 359 final
            ANEXĂ
            la
            Propunerea de DECIZIE A CONSILIULUI
            privind poziția care urmează să fie adoptată în numele Uniunii Europene în cadrul comitetului mixt instituit prin Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră în ceea ce privește adoptarea regulamentului său de procedură

               Anexă

               DECIZIA NR. 1/2018 A COMITETULUI MIXT INSTITUIT PRIN ACORDUL DINTRE UNIUNEA EUROPEANĂ ȘI CONFEDERAȚIA ELVEȚIANĂ PENTRU CREAREA UNEI LEGĂTURI ÎNTRE RESPECTIVELE LOR SCHEME DE COMERCIALIZARE A CERTIFICATELOR DE EMISII DE GAZE CU EFECT DE SERĂ

               privind adoptarea regulamentului său de procedură

               COMITETUL MIXT INSTITUIT PRIN ACORDUL DINTRE UNIUNEA EUROPEANĂ ȘI CONFEDERAȚIA ELVEȚIANĂ,

               având în vedere Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră, în special articolul 12,

               întrucât:

               (1) Articolele 11-13 din Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră au fost aplicate cu titlu provizoriu de la semnarea acestuia.

               (2) În conformitate cu articolul 12 alineatul (1) din acord, se instituie un comitet mixt compus din reprezentanți ai părților.

               (3) În conformitate cu articolul 12 alineatul (4) din acord, comitetul mixt își stabilește regulamentul de procedură.

               (4) În conformitate cu articolul 12 alineatul (5) din acord, comitetul mixt poate hotărî cu privire la constituirea de grupuri de lucru care l-ar putea sprijini în exercitarea funcțiilor sale,

               ADOPTĂ PREZENTA DECIZIE:

               Articol unic

               Se adoptă regulamentul de procedură al comitetului mixt, astfel cum este prevăzut în anexa la prezenta decizie.

               Redactat în limba engleză la Zürich.

               Pentru comitetul mixt,

               Președintele

               Secretarul pentru Uniunea Europeană

               Secretarul pentru Elveția

               REGULAMENTUL DE PROCEDURĂ AL COMITETULUI ETS UNIUNEA EUROPEANĂ/ELVEȚIA („COMITETUL MIXT”)

               Articolul 1

               Componența comitetului mixt

               1. Comitetul mixt este format din reprezentanți ai Comisiei Europene (denumită în continuare „Comisia”), care acționează în numele „Uniunii Europene”, pe de o parte, și din reprezentanți ai Confederației Elvețiene (denumită în continuare „Elveția”), pe de altă parte. Cele două părți sunt denumite în continuare în mod individual „partea” sau, împreună, „părțile”.

               2. Reprezentanții părților pot fi însoțiți de alți funcționari care acționează în numele părților.

               Articolul 2

               Președinție

               1. Președinția comitetului mixt este deținută alternativ de fiecare dintre părți o dată la 12 luni. În primul an calendaristic președinția este deținută de Elveția.

               2. Partea care deține președinția numește președintele comitetului mixt, precum și înlocuitorul acestuia.

               3. Președintele conduce activitatea comitetului mixt.

               Articolul 3

               Observatori

               Comitetul mixt poate decide, cu acordul comun al părților, să invite experți sau reprezentanți ai altor organisme să participe la reuniunile comitetului mixt în calitate de observatori pentru a oferi informații cu privire la subiecte specifice. Comitetul mixt convine cu privire la termenii și condițiile în care acești observatori pot participa la reuniuni.

               Articolul 4

               Secretariat

               1. Un funcționar al Comisiei Europene și un funcționar al guvernului Elveției exercită în comun funcțiile de secretari ai comitetului mixt.

               2. Secretarii comitetului mixt sunt responsabili cu comunicarea între părți, inclusiv cu transmiterea documentelor.

               3. Funcțiile de secretariat intră în responsabilitatea părții care deține președinția.

               Articolul 5

               Reuniunile comitetului mixt

               1. Comitetul mixt se întrunește dacă este necesar și atunci când este necesar, în principiu o dată pe an. După consultarea părților, președintele convoacă reuniunea comitetului mixt la un moment și într-un loc convenite de comun acord. În cazul în care părțile convin astfel, se pot organiza, de asemenea, conferințe telefonice și videoconferințe. Președintele convoacă o sesiune specială a comitetului mixt fie la cererea Uniunii Europene, fie la cererea Elveției. Comitetul mixt se întrunește în termen de 30 de zile calendaristice de la data unei cereri, în temeiul articolului 12 alineatul (2) din acord.

               2. Comitetul mixt se reunește la Bruxelles sau în Elveția, în funcție de partea care deține președinția, cu excepția cazului în care părțile convin altfel.

               3. Președintele trimite reprezentanților părților convocarea la reuniune, împreună cu proiectul de ordine de zi și documentele pentru reuniune, cu cel puțin 21 de zile calendaristice înainte de data reuniunii. Documentele pentru reuniunile convocate în conformitate cu articolul 12 alineatul (2) din acord se transmit cu cel puțin șapte zile calendaristice înainte de data reuniunii.

               4. Cu acordul celor două părți, președintele poate să reducă termenele indicate la alineatul (3), pentru a lua în considerare cerințele unui caz particular.

               5. Cu cel puțin șapte zile calendaristice înainte de fiecare reuniune, președintele este informat cu privire la componența delegației fiecărei părți.

               6. Reuniunile comitetului mixt nu sunt publice, cu excepția cazului în care părțile hotărăsc altfel.

               Articolul 6

               Ordinea de zi

               1. Președintele, asistat de secretari, întocmește ordinea de zi provizorie pentru fiecare reuniune.

               2. Fiecare parte poate solicita includerea unor chestiuni suplimentare pe ordinea de zi. Orice astfel de cerere trebuie să fie motivată corespunzător și trimisă în scris președintelui cu cel puțin șapte zile calendaristice înainte de data reuniunii.

               3. Comitetul mixt aprobă ordinea de zi la începutul fiecărei reuniuni.

               Articolul 7

               Grupurile de lucru ale comitetului mixt

               1. Componența și funcționarea grupurilor de lucru sau ale subcomitetelor care urmează să fie înființate în conformitate cu articolul 12 alineatul (5) din acord sunt convenite de comitetul mixt.

               2. Grupurile de lucru sau subcomitetele aplică prezentul regulament de procedură mutatis mutandis.

               3. Grupurile de lucru sau subcomitetele își desfășoară activitatea sub autoritatea comitetului mixt, căruia îi prezintă un raport după fiecare reuniune. Acestea nu sunt autorizate să ia decizii, însă pot face recomandări comitetului mixt.

               4. Comitetul mixt poate decide, în conformitate cu articolul 8 din prezentul regulament de procedură, să modifice sau să încheie mandatul grupurilor de lucru sau al subcomitetelor.

               Articolul 8

               Decizii și recomandări

               1. Comitetul mixt ia decizii și formulează recomandări cu acordul comun al părților, în conformitate cu acordul. Acestea sunt intitulate „Decizia” sau „Recomandarea”, urmată de un număr de ordine, de data adoptării și de o referire la obiectul lor.

               2. Deciziile și recomandările comitetului mixt sunt semnate de către președinte și de către secretari și sunt transmise părților.

               3. Fiecare parte poate decide să publice orice decizie sau recomandare adoptată de către comitetul mixt în jurnalul său oficial respectiv. Părțile se informează reciproc cu privire la intenția lor de a publica o decizie sau o recomandare.

               4. Comitetul mixt poate adopta decizii sau recomandări prin procedură scrisă, dacă părțile convin astfel. Procedura scrisă constă într-un schimb de note între secretari, care acționează în acord cu părțile. În acest scop, textul propunerii este difuzat pentru o perioadă de cel puțin 21 de zile calendaristice, în care se comunică eventualele rezerve sau modificări. În urma consultării cu părțile, președintele poate să reducă perioada menționată pentru a lua în considerare circumstanțe speciale. După ce se ajunge la un acord cu privire la text, decizia sau recomandarea este semnată de președinte și de secretari.

               5. Deciziile comitetului mixt de modificare a anexelor la acord se adoptă în limbile autentice ale acordului.

               6. În timpul aplicării provizorii a articolelor 11-13 din acord, comitetul mixt poate pregăti deciziile care sunt necesare pentru punerea în aplicare a acordului. O decizie oficială a comitetului mixt având caracter obligatoriu va produce efecte numai după intrarea în vigoare a acordului.

               Articolul 9

               Procese-verbale

               1. Secretariatul întocmește proiectul de proces-verbal al fiecărei reuniuni. Proiectul de proces-verbal menționează deciziile luate și recomandările formulate. Proiectul de proces-verbal se înaintează spre aprobare comitetului mixt. După ce a fost adoptat de comitetul mixt, procesul-verbal este semnat de președinte și de secretari.

               2. Proiectul de proces-verbal se întocmește în termen de 21 de zile calendaristice de la data reuniunii și se înaintează spre aprobare comitetului mixt, fie prin procedură scrisă, fie în cadrul următoarei reuniuni a comitetului mixt.

               Articolul 10

               Corespondență

               Orice corespondență trimisă sau primită de președintele comitetului mixt se trimite secretariatului comitetului mixt.

               Articolul 11

               Schimburi de informații și consultări periodice

               1. În conformitate cu articolul 10 alineatul (2) din acord, o parte notifică celeilalte părți evoluțiile legislației sale din domeniul relevant pentru prezentul acord.

               2. În acest scop, între părți au loc, prin intermediul secretarilor comitetului mixt, schimburi de informații și consultări periodice.

               Articolul 12

               Confidențialitate

               Atunci când o parte transmite comitetului mixt informații desemnate drept confidențiale, cealaltă parte tratează aceste informații ca atare.

               Articolul 13

               Cheltuieli

               Fiecare parte suportă orice cheltuieli care îi revin în legătură cu participarea sa la reuniunile comitetului mixt și ale grupurilor de lucru sau ale subcomitetelor.

               Articolul 14

               Modificare

               Prezentul regulament de procedură poate fi modificat printr-o decizie a comitetului mixt în conformitate cu articolul 8.

               Articolul 15

               Aplicare provizorie

               În timpul aplicării provizorii a articolelor 11-13 din acord, prezentul regulament de procedură se aplică mutatis mutandis.